Euroopa Liidu toimimise lepingu artikli 114 lõike 4 kohane teatis – riiklikud meetmed, mis on ELi ühtlustamismeetmetest rangemad

(EMPs kohaldatav tekst)

(2020/C 42/02)

(1) 29. novembri 2019. aasta kirjas, mille komisjon sai kätte 29. novembril 2019, teatas Saksamaa komisjonile oma kavatsusest jätkuvalt kohaldada fosfaatväetiste tahkekütusekatlaid käsitlevaid riiklikke õigusnorme. Riiklik õigusnorm puudutab järgmisi lõikeid: — Väikesi ja keskmise suurusega põletusseadmeid käsitleva Saksamaa määruse (Verordnung über kleine und mittlere Feuerungsanlagen, 26. jaanuar 2010, edaspidi „1. BImSchV“) paragrahvi 5 lõige 1, milles on sätestatud tahkete osakeste heite piirnormid. Need erinevad piirnormidest ja mõõtemetoodikast, mida alates 1. jaanuarist 2020 kohaldatakse kooskõlas komisjoni 28. aprilli 2015. aasta määrusega (EL) 2015/1189, millega rakendatakse Euroopa Parlamendi ja nõukogu direktiiv 2009/125/EÜ seoses tahkekütusekatelde ökodisaini nõuetega (edaspidi „määrus (EL) 2015/1189“) (1). — 1. BImSchV paragrahvi 4 lõige 1 koostoimes paragrahviga 3, milles on esitatud ammendav loetelu põletusseadmetes kasutada lubatud kütustes. Määrus (EL) 2015/1189 sellist ammendavat loetelu ei sisalda. — 1. BImSchV paragrahvi 5 lõige 4, mille kohaselt tuleb tahkekütusekatlad varustada kuumaveesalvestitega. Määrus (EL) 2015/1189 sellist nõuet ei sisalda. — 1. BImSchV paragrahv 14 ja paragrahvi 15 lõige 1 seoses uute ja oluliselt muudetud põletusseadmete järelevalvega. Määrusega (EL) 2015/1189 on kehtestatud nõuded tahkekütusekatelde turule laskmise ajaks, kuid see ei sisalda sätteid nende katelde edasise järelevalve kohta.

(2) Tahkekütusekatelde ökodisaini nõuete ühtlustatud eeskirjad on sätestatud komisjoni määruses (EL) 2015/1189, millega rakendatakse Euroopa Parlamendi ja nõukogu 21. oktoobri 2009. aasta direktiivi 2009/125/EÜ, mis käsitleb raamistiku kehtestamist energiamõjuga toodete ökodisaini nõuete sätestamiseks. Direktiiviga 2009/125/EÜ on ette nähtud, et tuleb sätestada nõuded, mida peavad täitma rakendusmeetmetega reguleeritavad energiamõjuga tooted, et neid tohiks turule lasta ja/või kasutusele võtta. See aitab kaasa säästvale arengule, suurendades energiatõhusust ja tõstes keskkonnakaitse taset, ning parandab samas energiavarustuskindlust. Direktiiv põhineb Euroopa Ühenduse (EÜ) asutamislepingu artiklil 95 ehk nüüdsel Euroopa Liidu toimimise lepingu artiklil 114. Direktiivi artikli 6 lõikes 1 on sätestatud, et liikmesriigid ei tohi oma territooriumil keelata, piirata ega takistada sellise toote turule laskmist ja/või kasutuselevõttu, mis vastab kõigile kohaldatava rakendusmeetme asjakohastele sätetele ja kannab CE-märgist, tuginedes nimetatud direktiivi I lisa 1. osas nimetatud ökodisaini parameetritele vastavatele ökodisaini nõuetele, mis on reguleeritud asjaomase kohaldatava rakendusmeetmega. Komisjoni määruse (EL) 2015/1189 eesmärk on sätestada tahkekütusekatelde ökodisaini nõuded, sealhulgas tahkete osakeste heite piirnormid. Kõnealuses komisjoni määruses ja komisjoni 27. aprilli 2015. aasta delegeeritud määruses (EL) 2015/1187, millega täiendatakse Euroopa Parlamendi ja nõukogu direktiivi 2010/30/EL seoses tahkekütusekatelde ning päikeseseadmete, temperatuuriregulaatorite ja lisakütteseadmetega tahkekütusekatelde energiamärgistusega, sätestatud ökodisaini nõuete koosmõjul väheneb tahkete osakeste heide aastaks 2030 hinnanguliselt 10 kilotonni võrra (2). Seoses selliste tahkekütusekateldega, mille nimisoojusvõimsus on kuni 500 kW, on komisjoni määruses (EL) 2015/1189 sätestatud, et alates 1. jaanuarist 2020 ei tohi kütmishooajal tekkiv tahkete osakeste heide automaatse etteandmisega katelde puhul ületada 40 mg/m3 ning käsitsi etteandmisega katelde puhul 60 mg/m3 standarditult 10 % hapnikku sisaldava kuiva suitsugaasi suhtes temperatuuril 0 °C ja rõhul 1013 millibaari.

(3) 1. BImSchV jõustus 22. märtsil 2010 ja seda kohaldatakse väikeste ja keskmise suurustega põletusseadmete, sealhulgas selliste tahkekütusekatelde suhtes, mille nimisoojusvõimsus on kuni 500 kW. Selles on sätestatud, et tahkekütusel töötavate põletusseadmete puhul, mille nimisoojusvõimsus on vähemalt 4 kW ja mis on ehitatud pärast 31. detsembrit 2014, ei tohi tahkete osakeste heide täiskoormuse juures ületada 20 mg/m3 standarditud 13 % hapnikusisaldusele.

(4) Saksamaa on seisukohal, et kehtivad riiklikud õigusnormid on rangemad kui komisjoni määruses (EL) 2015/1189 sätestatud normid ning et nende kohaldamise jätkamine on õigustatud nii oluliste vajaduste tõttu Euroopa Liidu toimimise lepingu artikli 36 tähenduses, eelkõige inimeste tervise kaitseks, kui ka keskkonnakaitse seisukohast. Saksamaa juhib tähelepanu, et 1. BImSchV-s sätestatud ambitsioonitaseme alandamine ohustaks Saksamaa õhukvaliteeti, olles seega vastuolus eesmärgiga parandada tahkekütusekatelde keskkonnatoimet. Õhukvaliteedi halvenemine oleks vastuolus Euroopa Parlamendi ja nõukogu 21. mai 2008. aasta direktiiviga 2008/50/EÜ välisõhu kvaliteedi ja Euroopa (3) õhu puhtamaks muutmise kohta, mille artikli 12 kohaselt peavad liikmesriigid hoidma tahkete osakeste sisalduse piirnormist allpool ning püüdma säilitada parimat välisõhu kvaliteeti, mis on kooskõlas kestliku arenguga. Samuti rõhutab Saksamaa, et komisjoni määruses (EL) 2015/1189 sätestatud piirnormide kohaldamine tahkete osakeste heite suhtes seaks ohtu Saksamaa võime täita kohustusi, mis on võetud teatavate õhusaasteainete riiklike heitkoguste vähendamist käsitleva Euroopa Parlamendi ja nõukogu 14. detsembri 2016. aasta direktiivi (EL) 2016/2284 raames. Saksamaa on seisukohal, et Euroopa liidu toimimise lepingu artikli 36 tähenduses inimeste, loomade ja taimede elu ja tervise kaitse olemasolevat taset ei ole Saksamaa Liitvabariigis komisjoni määruse (EL) 2015/1189 nõuete kohaldamisel võimalik säilitada.

(5) Komisjon menetleb Saksamaa teatist vastavalt Euroopa Liidu toimimise lepingu artikli 114 lõigetele 4 ja 6. Artikli 114 lõikes 4 on sätestatud, et kui liikmesriik soovib Euroopa Liidu toimimise lepingu artiklis 36 märgitud oluliste vajaduste tõttu või seoses keskkonna või töökeskkonna kaitsega pärast ELi ühtlustamismeetme vastuvõtmist jätkuvalt kohaldada rangemaid riiklikke õigusnorme, teatab ta nendest õigusnormidest ja nende jätkuva kohaldamise põhjustest komisjonile. Pärast Saksamaa õigusnorme käsitleva teatise saamist on komisjonil kuus kuud aega, et need heaks kiita või tagasi lükata. Selle aja jooksul hindab komisjon, kas Saksamaa õigusnorme saab pidada ühtlustamiseelseteks meetmeteks ja kas need erinevad ühtlustamiseeskirjadest. Kui see on nii, kontrollib komisjon, kas kõnealuste õigusnormide jätkuv kohaldamine on põhjendatud Euroopa Liidu toimimise lepingu artiklis 36 märgitud oluliste vajaduste tõttu või seoses keskkonna kaitsmisega ning ega need õigusnormid ei kujuta endast meelevaldse diskrimineerimise vahendit või varjatud kaubanduspiirangut ning ei ole siseturu toimimisele tarbetuks ja ebaproportsionaalseks takistuseks.

(6) Kõik isikud, kes soovivad esitada selle teatise kohta oma seisukohti, peavad saatma need komisjonile 30 päeva jooksul alates käesoleva teatise avaldamisest. Hiljem esitatud seisukohti ei võeta arvesse.

(7) Lisateavet Saksamaa esitatud teatise kohta saab aadressil: Euroopa Komisjon Energeetika peadirektoraat Üksus C4: energiatõhusus – hooned ja tooted Tel +32 22983831 E-post: ENER-C4-SECRETARIAT@ec.europa.eu

(1) ELT L 193, 21.7.2015, lk. 100.

(2) ELT L 193, 21.7.2015, lk. 43.

(3) ELT L 152, 11.6.2008, lk. 1